作者:李昴英
標題:賀新郎
內容:天地中間大。縱遨遊、登山臨水，散人一個。學易已來秋又六，肯趁名韁利鎖。得日日、安閒笑過。金馬玉堂也曾到，盡不妨、拍手溪頭坐。風蒻笠，月蘭舸。今朝記是初生我。近小春、黃菊猶葩，早梅將朵。拔宅危巔窮勝踐，指點塵寰蟻磨。看澗底、飛泉珠顆。松柏蒼蒼俱壽相，更千年、雪鶴鳴相和。安期老，舉杯賀。